Dialóg – SLOVENSKÝ INŠTITÚT PRE VÝCVIK V GESTALT PSYCHOTERAPII
manuál pre frekventantov výcviku a záujemcov o vzdelávanie v gestalt psychoterapii
Informácie o certifikovanom psychoterapeutickom vzdelávaní

Z legislatívneho hľadiska je psychoterapia v rezorte zdravotníctva riešená v rámci sústavy vzdelávania zdravotníckych pracovníkov ako certifikovaná pracovná činnosť. Hlavným zákonom, od ktorého sa odvíja celý systém vzdelávania, je zákon č.578/2004 o poskytovateľoch zdravotnej starostlivosti, zdravotníckych pracovníkoch...v znení neskorších predpisov, najmä časť štvrtá Vzdelávanie zdravotníckeho pracovníka. Ďalšie dôležité predpisy sú nariadenie vlády č.296/2010 o odbornej spôsobilosti na výkon zdravotníckeho povolania v znení neskorších predpisov a vykonávacie vyhlášky a vestníky MZ SR, najmä výnos MZ SR zo 17. septembra 2010 č. 12422/2010-OL, ktorým sa stanovujú minimálne štandardy pre špecializačné študijné programy a minimálne štandardy pre certifikačné študijné programy v znení neskorších predpisov.

Historický rámec psychoterapie na Slovensku je však oveľa širší. Výcviky v psychoterapii sa robili od 60.rokov minulého storočia v spoločnom štáte Čechov a Slovákov ako federálne výcviky pre všetkých, ktorí pracovali okrem zdravotníctva aj v iných pomáhajúcich profesiách, ako školskí poradenskí psychológovia, manželskí poradcovia, neskôr aj sociálni pracovníci a pod. 

Slovenská psychoterapeutická spoločnosť preto od svojho založenia v r. 1991 združuje všetkých pracovníkov, ktorí sú odborníkmi v oblasti duševného zdravia a majú predpoklady stať sa, alebo sa už stali kvalifikovanými psychoterapeutmi. Základným predpokladom je charakter pregraduálneho vzdelania, nemenej dôležité sú však aj osobnostné predpoklady. Tí, ktorí pracujú v rezorte zdravotníctva, t.j. sú zdravotníckymi pracovníkmi a spĺňajú požiadavky na CPČ psychoterapia podľa NV č. 296/2010 v znení neskorších predpisov, sa môžu stať držiteľmi certifikátu a môžu požiadať aj o zápis do Zoznamu psychoterapeutov, po splnení podmienok čl. 4 Stanov SPS. Ostatní, t.j. tí, ktorí sú uvedení v stanovách SPS ako ďalší členovia, môžu sa stať po absolvovaní psychoterapeutického vzdelávania totožného obsahu a rozsahu držiteľmi Potvrdenia o absolvovaní kompletného psychoterapeutického vzdelania a môžu byť zapísaní v Zozname psychoterapeutov. 
Je dôležité uviesť, že požiadavky na úplné psychoterapeutické vzdelanie boli od čias jej etablovania na Slovensku rovnaké pre všetkých, bez ohľadu na to, v ktorom rezorte pracujú. V 90. rokoch mala preto SPS snahu presadiť v NR SR Zákon o psychoterapii a psychoterapeutoch, ktorý mal ambíciu komplexne riešiť vzdelávanie v psychoterapii a postavenie psychoterapeutov. Žiaľ, tento zámer sa nepodarilo realizovať. Výsledkom je rezortizmus, v ktorom sa ťažko presadzujú potreby psychoterapeutického vzdelávania pre všetky kategórie pracovníkov, ktorí pracujú s klientelou vyžadujúcou psychoterapiu a majú predpoklady stať sa psychoterapeutmi. Aj v zdravotníctve je psychoterapia ako certifikovaná pracovná činnosť svojim rozsahom a obsahom v porovnaní s inými certifikovanými študijnými i špecializačnými odbormi atypická a vyžaduje kreatívny, nie šablónovitý prístup, čo sa v dobe legislatívnych unifikácií ťažko presadzuje. 
SIVP ako vzdelávacej ustanovizni priznalo MZ SR dňa 26.6.2012 právo uskutočňovať akreditovaný certifikačný študijný program v zdravotníckych povolaniach lekár, sestra, psychológ, logopéd a liečebný pedagóg v CPČ psychoterapia a vydávať certifikáty v tejto certifikovanej pracovnej činnosti. SIVP je teda vzdelávacia ustanovizeň, ktorá má zodpovednosť za uskutočňovanie psychoterapeutického vzdelávania podľa schváleného Projektu, ale zároveň sa ujala zodpovednosti za kvalitu, rozsah a obsah psychoterapeutického vzdelávania ľudí v profesiách mimo rezortu zdravotníctva. Môžu sa psychoterapeuticky vzdelávať, musia byť však riadnymi členmi SPS a po úspešnom ukončení psychoterapeutického vzdelávania môžu byť zapísaní do Zoznamu psychoterapeutov SR. Certifikát im ale nemôže byť udelený. SIVP taktiež eviduje účasť ľudí z iných humanistických oblastí, ktorí pre charakter pregraduálneho vzdelania nemôžu byť členmi SPS, nemôžu sa stať držiteľmi certifikátu, ani nemôžu byť zapísaní do Zoznamu psychoterapeutov. Majú však záujem o osobnostný rast a preto sa hlásia do experienciálnej časti psychoterapeutických programov u vybraného inštitútu. 

Ako postupovať pri prihlasovaní do psychoterapeutického vzdelávania
SIVP pre prehľadnosť urobil v r. 2013 štyri typy tlačív žiadostí o zaradenie pre rôzne kategórie povolaní ľudí, ktorí sa hlásia do psychoterapeutického vzdelávania. 
A - Zaradenie do certifikačnej prípravy v certifikovanej pracovnej činnosti (CPČ) psychoterapia, získanie certifikátu pre CPČ. 

Žiadateľ je zdravotnícky pracovník a spĺňa podmienky zaradenia podľa nariadenia vlády č.296/2010 Z.z. a po ukončení získa certifikát. 
B - Zaradenie do psychoterapeutického vzdelávania bez nároku na certifikát v CPČ psychoterapia. 

Žiadateľ nie je zdravotnícky pracovník, chce absolvovať kompletné psychoterapeutické vzdelávanie a po jeho ukončení byť zapísaný v Zozname psychoterapeutov SR. 
C - Zaradenie do zážitkovej časti psychoterapeutického výcviku bez nároku na certifikát a bez nároku na zápis do Zoznamu psychoterapeutov. 
Žiadateľ nespĺňa podmienky pre zaradenie do A alebo B a psychoterapeutický výcvik mu umožní osobnostný rast. 
D - Zaradenie do ďalšieho psychoterapeutického vzdelávania. 

Žiadateľ si chce rozšíriť už nadobudnuté psychoterapeutické vzdelanie v inom inštitúte/ metodológii. Po ukončení môže požiadať SPS a SIVP o pripísanie smeru/metódy k svojmu menu v Zozname psychoterapeutov SR. 
Podrobnosti o podmienkach zaradenia ako aj výber adekvátneho tlačiva podľa druhu povolania nájdete na stránke SPS, sekcia vzdelávanie – SIVP, vzdelávanie v psychoterapii – zaraďovanie. 

Dňa 9.11.2012 dostal SIVP od MZ SR list, stanovisko k študentom, ktorí začali a nedokončili certifikačnú prípravu v CPČ psychoterapia (nájdete ho na stránke SPS, sekcia vzdelávanie – SIVP, dokumentácia ohľadom vzdelávania). Je v ňom vyslovený súhlas s tým, že takíto študenti si môžu dokončiť certifikačnú prípravu v SIVP. Pri výbere vhodného tlačiva majte na zreteli, či sa prihlasujete na zaradenie do pokračovanej certifikačnej prípravy – vtedy si vyberáte tlačivo A2. 
Rozsah a obsah vzdelávania pre kategóriu A stanovuje Projekt Certifikačný študijný program v certifikovanej pracovnej činnosti psychoterapia, na ktorý dostal SIVP Rozhodnutie MZ SR o vydaní osvedčenia o akreditácii certifikačného študijného programu dňa 26.6.2012. Požiadavky na rozsah a obsah vzdelávania pre kategóriu B sú identické s kategóriou A. Celý Projekt je na stránke: http://www.psychoterapia-sk.sk/dokumenty/vzdelavanie/projekt

Ďalší text o podrobnostiach prihlasovania, administratívnych otázkach, priebehu vzdelávania ako aj o záverečných skúškach prinášame pre prehľadnosť podľa kategórií povolaní tak, ako sú definované v skupine A – D. 
A - Zdravotnícki pracovníci 
Lekár, sestra, psychológ, logopéd a liečebný pedagóg 
1. Záujemca cíti potrebu vzdelávať sa v psychoterapii a disponuje určitou mierou sebareflexie, ktorá ho vedie k posúdeniu svojich osobnostných predpokladov pre jej vykonávanie. 
2. Vyberie si z ponúk jednotlivých inštitútov a svoj záujem prejaví napísaním motivačného listu. Ten spolu so žiadosťou pošle na adresu vybraného inštitútu. 
3. Každý inštitút, ktorý otvára nový psychoterapeutický program, ho musí predložiť v požadovanej štruktúre výboru SIVP a zverejniť ho až po schválení výborom SIVP. 
4. Inštitút pozve prihláseného záujemcu na úvodný pohovor a ak ho po jeho vykonaní akceptuje, nahlási ho spolu s ostatnými SIVP. 
5. Záujemca vyplní tlačivo A1 alebo A2 Zaradenie do certifikačnej prípravy pre CPČ psychoterapia, pričom musí spĺňať bez výnimky podmienky v ňom uvedené, t.j.: 

- typ pregraduálneho vzdelania, 

- musí mať Osvedčenie o príprave na výkon práce v zdravotníctve a získanie špecializácie alebo zaradenie do špecializačného štúdia (psychológ, logopéd a liečebný pedagóg). 
6. Záujemca pošle vyplnené tlačivo A1 alebo A2 spolu s ďalšími požadovanými dokladmi a dokladom o úhrade administratívneho poplatku 50 eur na adresu SIVP. 
7. SIVP v spolupráci so SZU záujemcu zaradí do CPČ psychoterapia a pošle mu Oznámenie o zaradení do CPČ spolu so Záznamníkom výkonov (logbook). 
8. SIVP pošle záujemcovi (účastníkovi vzdelávania) Oznámenie o zaradení do CPČ, index odbornosti s vyznačením zaradenia do CPČ psychoterapia a Záznamník výkonov. 
9. Záujemca (účastník vzdelávania) môže mať počas celého štúdia iba jeden index odbornosti. Záznamník výkonov je vyhradený iba pre CPČ psychoterapia. 
10. Záznamy v logbooku a v Protokole o hodnotení certifikačnej prípravy musia dátumovo sedieť s akreditáciou SPS a súčasnou akreditáciou SIVP (t.j. od 20.9.2007 do 20.4.2011 a od 1.8.2012 doteraz). 
11. Vzdelávanie v CPČ psychoterapia začína dňom zaradenia do CPČ. 
12. Účastník vzdelávania začne vzdelávanie v príslušnom inštitúte podľa programu. 
13. Prednášky z teórie spoločné pre všetky inštitúty v počte 50 hodín organizuje SIVP, pričom sa vyžaduje, aby ich účastník vzdelávania začal navštevovať najskôr na konci druhého študijného roku. 
14. Na spoločné teoretické prednášky sa účastník vzdelávania prihlasuje na adresu SIVP, ich organizáciu a oznamovanie s dátumom, miestom konania, témami a menami prednášajúcich posiela prihláseným účastníkom na ich mailové adresy SIVP. 
15. Ak účastník vzdelávania získal časť vzdelania v zahraničí, musí požiadať MZ SR o uznanie obsahu a rozsahu získaných odborných vedomostí, či kvalifikácia získaná mimo územia SR spĺňa požiadavky ustanovené na získanie príslušnej CPČ psychoterapia podľa NV č. 296/2010 Z.z.. 
16. Účastníkovi vzdelávania, zaradenému do CPČ psychoterapia po 1.7.2013, sa na základe NV č. 111/2013, ktorým sa mení a dopĺňa NV č. 296/2010 o spôsobilosti na zdravotnícke povolanie, začne praktická časť vzdelávania započítavať až dňom zaradenia do CPČ. 
17. Praktická časť vzdelávania je bod B.3. Praktikum psychoterapeutickej práce a bod B.4. Prax v zariadení, kde sa vykonáva psychoterapia. 

Záverečné skúšky
18. Organizuje ich príslušný inštitút. Vypíše termín a miesto skúšky a osloví SIVP, aby delegoval na skúšku dvoch svojich zástupcov. Predsedom komisie je ten zástupca SIVP, ktorého vymenuje predseda SIVP. Ďalšími členmi sú zástupcovia príslušného inštitútu. Komisia je najmenej trojčlenná. 
19. Ak sa z inštitútu hlási na skúšku malý počet záujemcov, je povolené, aby sa inštitúty spojili, vypísali jeden spoločný termín a uskutočnili skúšku spoločne. Neodporúča sa na tento účel spojenie viac ako dvoch inštitútov. 
20. Účastník vzdelávania môže pristúpiť k záverečnej skúške po splnení a overení všetkých podmienok psychoterapeutického vzdelávania tak, ako sú uvedené v Projekte. Za overenie splnenia podmienok a ich kontrolu v Záznamníku výkonov je zodpovedný vedúci príslušného inštitútu. 
21. Záverečná skúška sa skladá z písomného vypracovania a obhajoby 1 podrobnej kazuistiky v rozsahu najmenej 10 normostrán psychoterapeuticky liečeného pacienta, z odpovede na otázku zo spoločnej teórie SIVP a z odpovedí na dve otázky príslušného inštitútu. 
22. Účastník vzdelávania je povinný poslať poštou písomne vypracovanú kazuistiku svojmu inštitútu mesiac pred termínom skúšky a v takom počte výtlačkov, aby ju inštitút ihneď rozposlal členom komisie. 
23. Príslušný inštitút vyplní ku skúške Protokol o hodnotení certifikačnej prípravy; za správnosť a pravdivosť údajov je zodpovedný jeho vedúci. 
24. Protokol o hodnotení certifikačnej prípravy a Index odbornosti spracuje po absolvovaní záverečnej skúšky SIVP. Predseda SIVP urobí do indexu záznam o skúške a vystaví úspešnému uchádzačovi certifikát do 45 dní od dátumu skúšky. 
25. Ak je úspešný absolvent vzdelávania v CPČ psychoterapia členom SPS a spĺňa podmienky Stanov SPS, najmä článku 4, môže po odoslaní vyplneného tlačiva požiadať SPS o zápis do Zoznamu psychoterapeutov. 
B - Pracovníci mimo rezortu zdravotníctva 
Špeciálny pedagóg, sociálny pracovník a ďalší z kategórie A, nepracujúci v zdravotníctve 
1. Záujemca cíti potrebu vzdelávať sa v psychoterapii a disponuje určitou mierou sebareflexie, ktorá ho vedie k posúdeniu svojich osobnostných predpokladov pre jej vykonávanie. 
2. Vyberie si z ponúk jednotlivých inštitútov a svoj záujem prejaví napísaním motivačného listu. Ten spolu so žiadosťou pošle na adresu vybraného inštitútu. 
3. Každý inštitút, ktorý otvára nový psychoterapeutický program, ho musí predložiť v požadovanej štruktúre výboru SIVP a zverejniť ho až po schválení výborom SIVP. 
4. Inštitút pozve prihláseného záujemcu na úvodný pohovor a ak ho po jeho vykonaní akceptuje, nahlási ho spolu s ostatnými SIVP. 
5. Záujemca vyplní tlačivo B1 alebo B2 Zaradenie do psychoterapeutického vzdelávania. 
6. Záujemca pošle vyplnené tlačivo spolu s ďalšími požadovanými dokladmi a dokladom o úhrade administratívneho poplatku 50 eur na adresu SIVP. 
7. SIVP záujemcu (účastníka vzdelávania) zaradí do psychoterapeutického vzdelávania a pošle mu Oznámenie o zaradení do psychoterapeutického vzdelávania a Index vzdelávania v psychoterapii. 
8. Účastník vzdelávania začne vzdelávanie v príslušnom inštitúte podľa programu. 
9. Prednášky z teórie spoločné pre všetky inštitúty v počte 50 hodín organizuje SIVP, pričom sa vyžaduje, aby ich účastník vzdelávania začal navštevovať najskôr na konci druhého študijného roku. 
10. Na spoločné teoretické prednášky sa účastník vzdelávania prihlasuje na adresu SIVP; ich organizáciu a oznamovanie s dátumom, miestom konania, témami a prednášajúcimi posiela prihláseným účastníkom na ich mailové adresy SIVP. 
11. Obsah a rozsah psychoterapeutického vzdelávania je rovnaký s podmienkami, ktoré sú uvedené v Projekte pre CPČ psychoterapia. 
12. Ak účastník vzdelávania získal časť vzdelania v zahraničí, je v kompetencii inštitútu zameranie ktorého je najbližšie k smeru, v ktorom predchádzajúce vzdelanie absolvoval, aby posúdil absolvované vzdelávanie. Ak spĺňa všetky náležitosti Projektu, pošle výboru SPS svoje stanovisko. Výbor SPS sa bude zaoberať každým prípadom individuálne a účastníkovi vzdelávania odporučí ďalší postup, napr. aj povinnosť absolvovať záverečnú skúšku organizovanú príslušným inštitútom. 

Záverečné skúšky 
13. Organizuje ich príslušný inštitút. Vypíše termín a miesto skúšky a osloví SIVP, aby delegoval na skúšky dvoch svojich zástupcov. Predsedom komisie je ten zástupca SIVP, ktorého vymenuje predseda SIVP. Ďalšími členmi sú zástupcovia príslušného inštitútu. Komisia je najmenej trojčlenná. 
14. Ak sa z inštitútu hlási na skúšku malý počet záujemcov, je povolené, aby sa inštitúty spojili, vypísali jeden spoločný termín a uskutočnili skúšku spoločne. Neodporúča sa na tento účel spojenie viac ako dvoch inštitútov. 
15. Účastník vzdelávania môže pristúpiť k záverečnej skúške po splnení a overení všetkých podmienok psychoterapeutického vzdelávania tak, ako sú uvedené v Projekte. Za overenie splnenia podmienok a ich kontrolu v záznamníku je zodpovedný vedúci príslušného inštitútu. 
16. Záverečná skúška sa skladá z písomného vypracovania a obhajoby 1 podrobnej kazuistiky v rozsahu najmenej 10 normostrán psychoterapeuticky liečeného pacienta, z odpovede na otázku zo spoločnej teórie SIVP a z odpovedí na dve otázky príslušného inštitútu. 
17. Účastník vzdelávania je povinný poslať poštou písomne vypracovanú kazuistiku svojmu inštitútu mesiac pred termínom skúšky a v takom počte výtlačkov, aby ju inštitút ihneď rozposlal členom komisie. 
18. Príslušný inštitút vyplní ku skúške Hodnotiaci list účastníka psychoterapeutického vzdelávania; za správnosť a pravdivosť údajov je zodpovedný jeho vedúci. 
19. Hodnotiaci list účastníka vzdelávania spracuje po absolvovaní záverečnej skúšky SIVP. 
20. Ak je úspešný absolvent psychoterapeutického vzdelávania členom SPS a spĺňa podmienky Stanov SPS, najmä článku 4, môže po odoslaní vyplneného tlačiva požiadať SPS o zápis do Zoznamu psychoterapeutov. 

C - Nezdravotnícky pracovník bez možnosti zaradenia do kategórie B 
1. Žiadateľ je absolventom vysokoškolského štúdia druhého stupňa v humanitných odboroch okrem odborov uvedených v zaradeniach B. 
2. Má záujem o psychoterapiu, je si však vedomý, že vzhľadom na charakter pregraduálneho štúdia a svojho povolania sa nemôže stať psychoterapeutom. 
3. Záujemca disponuje určitou mierou sebareflexie a pozná motívy svojho rozhodnutia. 
4. Je motivovaný absolvovať zážitkovú časť psychoterapeutického výcviku, ktorá mu poskytne intrapsychickú a interindividuálnu skúsenosť a umožní osobnostný rast. 
5. Vyberie si z ponúk jednotlivých inštitútov a svoj záujem prejaví napísaním motivačného listu. Ten spolu so žiadosťou pošle na adresu vybraného inštitútu. 
6. Keď inštitút otvára nový psychoterapeutický program za podmienok uvedených v časti A, bod 3, pozve prihláseného záujemcu na úvodný pohovor. 
7. Ak na úvodnom pohovore inštitút záujemcu akceptuje, nahlási ho spolu s ostatnými SIVP. 
8. Záujemca vyplní tlačivo C Žiadosť o zaradenie do zážitkovej časti psychoterapeutického výcviku. 
9. Záujemca pošle vyplnené tlačivo spolu s ďalšími požadovanými dokladmi a dokladom o úhrade administratívneho poplatku 30 eur na adresu SIVP. 
10. Po ukončení zážitkovej časti psychoterapeutického výcviku mu príslušný inštitút vystaví Osvedčenie o absolvovaní zážitkovej časti psychoterapeutického výcviku. 
11. Príslušný inštitút pošle SIVP pre potreby evidencie kópiu Osvedčenia. 

D-Pracovník s ukončeným psychotera-peutickým vzdelaním v kategóriách A alebo B s potrebou rozšírenia psychoterapeutického vzdelania 
1. Žiadateľ v minulosti absolvoval kompletné psychoterapeutické vzdelanie v niektorom z psychoterapeutických inštitútov akceptovaných SPS a je už zapísaný v Zozname psychoterapeutov SR, prípadne je držiteľom certifikátu v CPČ psychoterapia. 
2. Žiadateľ má záujem o rozšírenie už nadobudnutého psychoterapeutického vzdelania, má záujem o absolvovanie psychoterapeutického vzdelania v inom inštitúte, v inej metodológii. 
3. Žiadateľ vyplní tlačivo D Zaradenie do ďalšieho psychoterapeutického vzdelávania. 
4. Musí splniť podmienky v uvedenom tlačive. 
5. Absolvuje úvodný pohovor v príslušnom inštitúte. 
6. Vyplnené tlačivo D zašle spolu s potrebnými dokladmi a dokladom o úhrade administratívneho poplatku 30 eur na adresu SIVP. 
7. Dostane od SIVP Index vzdelávania v psychoterapii. 
8. Nemá povinnosť absolvovať 50 hodín spoločnej teórie, ak ich absolvoval v rámci predchádzajúceho kompletného psychoterapeutického vzdelania ukončeného záverečnou skúškou. 
9. Absolvuje záverečnú skúšku za podmienok, ako sú uvedené v kategórii B. 
10. Môže požiadať SPS o pripísanie smeru, metódy, v ktorom ukončil vzdelávanie, k svojmu menu v Zozname psychoterapeutov (predpokladom je členstvo v SPS). 
11. SPS pošle o tomto SIVP kópiu pre potreby evidencie. 

Charakteristika certifikovanej pracovnej činnosti a dĺžka trvania certifikačnej prípravy
1. Psychoterapia je liečba psychologickými prostriedkami. Metodologicky je postavená na interakcii medzi jedným alebo viacerými pacientmi s jedným alebo viacerými terapeutmi za účelom liečby porúch správania alebo stavov utrpenia. V praktickej aplikácii má stanovený cieľ liečby, ktorý dosahuje použitím psychoterapeutických metód a techník. Vedeckým základom psychoterapie je teória normálneho a abnormálneho správania. 

2. Certifikačná príprava trvá najmenej štyri roky, pričom celkový rozsah prípravy je 1400 – 1600 hodín.

Rozsah teoretických vedomostí, praktických zručností a skúseností potrebných na výkon certifikovanej pracovnej činnosti.

Psychoterapia ako certifikovaná činnosť je aplikovaná kvalifikovanými pracovníkmi so znalosťami účinných faktorov liečby a praktickými spôsobilosťami jej cieleného použitia. Je založená na teórii a praxi psychoterapeutických smerov, ktoré sú teoreticky fundované a empiricky overené. Ide o tieto smery: psychodynamický, resp. hlbinne/psychodynamický, humanistický a kognitívnobehaviorálny.

Okrem úvodných 50 hodín teoretického vzdelávania, ktoré zabezpečuje SIVP pre účastníkov zo všetkých inštitútov bez ohľadu na psychoterapeutický smer, ďalších minimálne 100 hodín teoretického vzdelávania a rozvoj praktických zručností absolvuje účastník vzdelávania vždy len v jednom z ďalej uvedených psychoterapeutických výcvikových inštitútov, ktoré sú klastrované pod jednotlivé psychoterapeutické smery.
Rozsah teoretických vedomostí
Teoretické štúdium trvá minimálne 150 hodín a obsahuje tento okruh tém:

1. Teória vývoja človeka 70 hod.

2. Prehľad psychoterapeutických systémov 20 hod.

3. Teória zmeny 10 hod.

4. Chápanie sociálnych otázok vo vzťahu k psychoterapii 5 hod.

5. Teória psychopatológie 30 hod.

6. Teória intervencie a hodnotenia efektu 15 hod.

Z celkového počtu 150 hodín teoretického štúdia:

- SIVP zabezpečí 50 hodín pre účastníkov zo všetkých výcvikových inštitútov

- výcvikové inštitúty zabezpečia minimálne ďalších 100 hodín pre účastníkov svojich výcvikov.
Rozsah a obsah teoretického štúdia – podľa smerov a inštitútov
Teoretické vzdelávanie zabezpečované jedno-tlivými inštitútmi špecificky rozpracováva rozsah teoretických vedomostí uvedených v bode B 1 v počte minimálne 100 hodín.

Teoretické programy inštitútov sú centrované na témy histórie jednotlivých smerov, na teóriu psychoterapeutického procesu, indikácie jednotlivých metód a na špecifické metódy využívané v konkrétnom psychoterapeutickom smere.
Praktikum psychoterapeutickej práce - 600 hod.
Praktikum spočíva vo vykonávaní psycho-terapeutickej praxe, aplikovaní psycho-terapeutických metód. Táto činnosť je supervidovaná certifikovaným psychoterapeutom v nasledovnom rozsahu.

Garantami praktika sú lektori uvedení v zozname lektorov pre praktickú časť.

Obsah praktika:

- počet supervidovaných sedení (15 týždňov - 30 sedení, max u 4 klientov)

- vstupný rozhovor, vyšetrenie - 10 klientov

- diagnostika, stanovenie diagnózy, indikácia psychoterapie - 10 klientov

- vypracovanie plánu terapie - 5 klientov

- písomný záznam z 1. interview – plán priebehu práce, postrehy, pozorovania - 5 klientov

- vypracovanie podrobnej kazuistiky 1 klienta
Prax v zariadení, kde sa vykonáva psychoterapia, z toho najmenej 200 hodín v psychiatrickom zariadení.
Pre účastníkov certifikačného študijného programu v CPČ psychoterapia, ktorí nepracujú v psychiatrickom zariadení. Súčasťou tejto praxe je účasť na poradách terapeutického tímu, na stretnutiach terapeutickej komunity, skupinových psychoterapeutických programoch (napr. pre liečbu depresií, závislostí, neurotických a psychosomatických porúch, môže ísť o psychodynamicky orientované alebo kognitívne - behaviorálne, či humanisticky orientované psychoterapeutické prístupy, v rámci jedného skupinovo psychoterapeutického programu je nutné sa zúčastniť minimálne 3 po sebe idúcich „sedení“, aby bolo možné pozorovať vývoj skupinovej dynamiky a štýl vedenia skupiny).

Prax sa bude realizovať v nasledujúcich psychiatrických zariadeniach:
· Psychiatrická nemocnica Philippa Pinela Pezinok
· Psychiatrická klinika FN Trenčín
· Psychiatrická nemocnica Veľké Zálužie
· Denný psychiatrický stacionár SPIRARE Bratislava
· Odborný liečebný ústav psychiatrický (OLÚP) n.o Predná Hora pri Muráni
· Psychagogia spol. s r.o., Liptovský Mikuláš
Dialóg - Slovenský Inštitút pre Výcvik v Gestalt psychoterapii
Inštitút bol založený  v  roku 1996 účastníkmi prvého výcviku Gestalt psychoterapie, ktorý prebiehal od roku 1991 do roku 1998. Výcvik bol realizovaný výcvikovým tímom britského Gestalt Psychoterapy Training Institutu /GPTI/ pod vedením trénerky a Gestalt terapeutky Talii Levin Bar-Joseph. Členovia výcvikovej skupiny, ktorí výcvik absolvovali skúškou a  získali diplom Gestalt psychoterapie v Londýnskom GPTI v roku 1999  začali v rámci inštitútu svoju výcvikovú aktivitu na Slovensku ako výcvikový lektori v Gestalt psychoterapii. Pod ich vedením bol zahájený prvý dlhodobý výcvik v Gestalt psychoterapii  a od tej doby inštitút pokračuje vo svojej výcvikovej aktivite nepretržite. 
K rozvoju Gestalt psychoterapeutických a  trénerských zručností súčasných lektorov Dialógu významne prispeli aj reprezentanti výcvikového tímu GATLA /Gestalt Associates Training Los Angeles/ z USA , Robert Resnick, Rita Resnick, Todd Burley a Jay Levin. Od roku 2004 inštitút každý rok organizuje pre začiatočníkov a pokročilých Gestalt terapeutov supervízne wokshopy pod vedením Jaya Levina.
Dialóg pôsobí v rámci Slovenskej psychoterapeutickej spoločnosti /SPS/  a Slovenského inštitútu pre vzdelávanie v psychoterapii /SIVP/ v rámci ktorého výcvikový program GT získal akreditáciu. Od roku 2002 je Dialóg členom Európskej asociacie pre Gestalt terapiu /EAGT/. Výcvikový program Gestalt psychoterapie svojim obsahom a úrovňou zodpovedá kritériam a  nárokom kladeným na psychoterapeutické vzdelanie  SPS, SIVP a EAP.

Od roku 1999 do roku 2013 celkove na Slovensku bolo realizovaných 5 dlhodobých výcvikov, v súčasnosti prebieha 6. dlhodobý výcvik v GT. Výcvik už absolvovalo 134 odborníkov, z nich 47 ukončili výcvik skúškou a získali zápis do zoznamu psychoterapeutov SPS. 

Základné charakteristiky Gestalt psychoterapie
Gestalt psychoterapia je fenomenologicko-existenciálnou terapiou, ktorá bola vytvorená   Fritzom Perlsom a Laura Perlsovou v prvej polovici 20. storočia.  

Filozofické a teoretické základy Gestalt psychoterapie pochádzajú z Gestalt psychológie, Lewinovej teórie poľa, fenomenológie, psychoanalýzy, existencionalizmu, holizmu a Zen-Budhizmu. Holistické ponímanie je založené na neoddeliteľnej jednote fungovania tela, duše a ducha človeka. F.Perls považoval odštiepenie tela a duše za ústredný mechanizmus vzniku duševnej poruchy u moderného človeka.

Gestalt psychoterapia učí klienta fenomenologickej metóde uvedomovania a prostredníctvom terapeutického dialógu vyjadriť jeho fenomenologické vnímanie. Cieľom fenomenologickej explorácie je uvedomovanie a  vhľad klienta, pochopenie štruktúry vlastnej situácie. Rast a rozvoj autonómie klienta sa odohráva cez nárast uvedomovania toho čo prežíva, koná  a čo potrebuje.  Prostredníctvom uvedomovania klient porozumie sebe a získa znalosti o tom čo a ako môže zmeniť. Spozná, že je zodpovedný za svoje myšlienky, pocity a prežívanie danej situácie.

Zážitkový aspekt Gestalt psychoterapie je zdôraznený v tom, že klient v priebehu terapeutického stretnutia sa dostáva do kontaktu s tým čo robí, cíti a myslí v bezprostrednej interakcii s druhým človekom resp. terapeutom. Terapeut napomáha klientovi v oživovaní a v spracovávaní jeho ťaživých zážitkov priamo v terapeutickej situácii namiesto abstraktného rozprávania o jeho problémoch. Terapeutova  prítomnosť v procese terapie je živá, úprimná, priama a vrelá. Klient môže vidieť a počuť ako je vnímaný terapeutom, ako aj to čo cíti a prežíva terapeut v interakcii s ním.  Priamy zážitok a prežívanie klienta v priebehu terapeutického stretnutia sa stane východiskom k prehĺbeniu, rozšíreniu sebapoznania a sebauvedomovania , čo prináša rast a zmenu.

Terapeutický vzťah  je ponímaný ako reálny vzťah. Terapeut svojou autentickou prítomnosťou  kreatívne využíva svoje schopnosti  a  umožňuje tým vynáranie sa dialogického Ja-Ty vzťahu čím podporuje  rast, osobnostný rozvoj resp. obnovenie zdravej organizmickej sebaregulácie klienta.  

Gestalt psychoterapia prebieha vo forme individuálnej alebo skupinovej terapie. Je účinnou terapeutickou metódou pri liečbe klientov s úzkostnými poruchami, depresívnymi poruchami, psychosomatickými poruchami, poruchami osobnosti a s niektorými formami psychotických porúch. Gestalt terapia významne prispieva k osobnostnému rastu a rozvoju človeka.

Komponenty zahrnuté do výcviku a realizované v rámci inštitútu :
Teoretické vzdelávanie:           

       105 h.

Metodológia Gestalt terapie,zážitok na sebe 350 h.

Supervízia  zahrnutá do výcviku:                   120 h.                                                
                                                     Spolu:    625 hod            

Ďalšie požadované hodiny si zabezpečia

účastníci výcviku individuálne
-Supervízia



      80 hod
-Teória realizovaná so SIVP

      50 hod

-Individuálna cvičná terapia

    150 hod

z toho 50 hod. v rámci zážitkovej časti výcviku skupinovou formou.

- Prax v zariadení kde sa vykonáva psychoterapia: 




200 hod

v psychiatrickom  zariadení k tomu účelu certifikovanom.
Vzdelávanie  sa realizuje v priebehu 4 rokov,  formou  štyroch trojdňových stretnutí a 1 týždňového stretnutia ročne.
Náplne jednotlivých komponentov výcviku Gestalt psychoterapie
Cieľom sebaskúsenostnej  resp. zážitkovej a supervíznej  zložky vzdelávania  je poskytnúť zážitok tohto prístupu a  pracovať na individuálnom rozvoji terapeutického štýlu každého účastníka. Už od druhého roku výcviku účastníci sa stretávajú  s priamou, živou supervíziou   v  terapeutickej roli a supervízii je venovaná stále viac časového priestoru. Vzhľadom na to, že  lektori vo výcvikových skupinách rotujú účastníci majú možnosť v priebehu výcviku sa stretnúť s každým z nich a zažiť ich osobitý štýl terapeutickej práce. Umožňuje to nachádzanie  a rozvíjanie osobitého terapeutického štýlu každého účastníka výcviku.

Teória je integrálnou súčasťou výcviku. Cieľom teoretického vzdelávania je umožniť frekventantom získať a osvojiť si teoretický rámec Gestalt terapie pre ich praktickú činnosť Gestalt terapeuta. Teoretické vzdelávanie spolu so zážitkovou skúsenosťou, metodológiou a supervíziou  vytvárajú jeden ucelený celok. 
Praktické zručnosti sú rozvíjané v priebehu metodologickej a zážitkovej časti výcviku sledovaním individuálneho a skupinového procesu  formou zážitkovej terapeutickej práce na sebe,  sledovaním terapeutickej práce lektorov  následným odborným rozborom a diskusiou. Rozvoj terapeutických zručností prebieha v menších spravidla v trojčlenných skupinách pod priamou supervíziou lektorov so zameraním na nácvik a terapeutické uplatnenie jednotlivých komponentov Gestalt terapie, teórie poľa, komponentov fenomenológie, , uplatnenia dialógu, na  rozvoj   kontaktu a uvedomovania. 
Priebežné hodnotenie napredovania 
Účastníci výcviku sú hodnotení za účasť a  aktívnu účasť. Každý frekventant v priebehu výcviku je výcvikovými trénermi priebežne posudzovaný z hľadiska jeho procesu osvojovania si teoretických znalostí a praktických zručností Gestalt terapie ako aj procesu vlastného osobného rastu a rozvoja.

Každý frekventant, ktorý chce vykonávať prax Gestalt terapie má uzatvorený kontrakt so svojím výcvikovým konzultantom, ktorý v priebehu výcviku  poskytuje podporu a pomoc frekventantovi pri jeho profesionálnej príprave Gestalt terapeuta. Konzultant ktorý je jeden z lektorov prebiehajúceho výcviku, vykonáva priebežné posudzovanie frekventanta, najmä posúdenie a zhodnotenie jeho terapeutickej pripravenosti pred povolením zahájiť praktickú klinickú prácu v Gestalt prístupe,  konzultáciu pri písaní záverečnej kazuistickej práce,  posúdenie pripravenosti frekventanta a  jeho odporúčanie k záverečnej skúške. 
Prehodnotenie napredovania sa uskutoční na základe nasledujúcich podkladov:
Písaním eseje ktoré je zamerané na sledovanie osobnostného rastu účastníka výcviku a na sledovanie integrácie teórie, prezentáciou teórie, referovaním na kazuistických seminároch, diskusiou o  procese psychoterapie, sledovaním a hodnotením terapeutickej práce v priamej supervízii v priebehu výcvikového procesu.
Spolupráca s výcvikovým konzultantom,   doporučenia k vypracovaniu kazuistickej štúdie

a záverečná skúška
Spolupráca s výcvikovým konzultantom
Frekventant, ktorý hodlá ukončiť výcvik záverečnou skúškou, min. 2 roky pred ukončením výcviku si volí výcvikového konzultanta. Frekventant v priebehu výcviku spolupracuje s výcvikovým konzultantom a  konzultuje s ním min. 2krát  o  vlastnej spôsobilosti a pripravenosti k zloženiu záverečnej skúšky.

Výcvikový konzultant je zodpovedný za monitorovanie a asistovanie pri frekventantovom vývine a diskutuje s ním jeho napredovanie, zrelosť a pripravenosť k absolvovaniu záverečnej skúšky. Výcvikový konzultant  podporuje frekventanta v procese písania záverečnej kazuistiky a konzultuje s ním jednotlivé štádia alebo časti práce. /max. 4x bez finančnej úhrady, za ďalšie konzultácie je finančná úhrada 15 EUR/1hod/ Je frekventantovou zodpovednosťou, aby svojho výcvikového konzultanta zapojil do procesu písania kazuistiky.

Podmienkou pripustenia k záverečnej skúške je písomné doporučenie, ktorý výcvikový konzultant vyhotovuje v dvoch kópiach, jeden odovzdá frekventantovi a druhý odovzdá skúšobnej komisii.
Kazuistická štúdia
Kazuistická štúdia je písomným spracovaním terapeutického prípadu z vlastnej klinickej praxe frekventanta pod vedením supervízora. Frekventant pred zahájením písania kazuistiky vyžiada písomný súhlas od svojho klienta k anonymnému spracovaniu prípadovej štúdie, ktorý uloží do svojho spisového materiálu o klientovi.

Požadovaný je spracovanie minimálne 40 absolvovaných terapeutických sedení s klientom.

Práca by mala obsahovať 30 až 40 normostrán 1800 znakov/strana bez medzier /nie viac ako 40/ a zoznam použitej literatúry. Musí byť vyhotovená v 3 exemplároch, doložená písomným súhlasom konzultanta s predložením práce ku skúške.

Písomnú prácu zhodnotí oponent a vypracuje oponentský posudok so záverom: práca prešla/neprešla. Dialóg písomne oboznámi kandidáta s výsledkom posudku oponenta. 

V prípade, že písomná  práca  uchádzača prešla, môže pristúpiť k ústnej skúške.

V prípade, že práca neprešla, Dialóg vráti uchádzačovi písomnú prácu aj s oponentským posudkom k prepracovaniu. Uchádzač opäť pošle prácu  Dialógu a práca sa pošle na posúdenie inému oponentovi. V prípade, že práca prešla Dialóg zabezpečí termín skúšky, ak budú aspoň traja záujemcovia o ňu. 

Kazuistická štúdia sa odovzdáva v  3 exemplároch. Jedna kópia pre oponenta musí byť anonymná t.j. nesmie obsahovať meno autora ani výcvikového konzultanta, alebo iné identifikujúce údaje. Ďalšie dve  exempláre na úvodnej strane majú obsahovať meno frekventanta a konzultanta, obdobie kedy frekventant absolvoval výcvik. 
Doporučenia k vypracovaniu kazuistickej štúdie
Cieľom kazuistickej štúdie ukázať profesionálnu a klinickú kompetenciu frekventanta. Práca má ukázať jeho klinické myslenie, schopnosť aplikovať teóriu na prax a pracovať v duchu teórie. Dôležité je, aby sa v práci frekventant zameral a jasne ukázal seba v roli terapeuta, než aby sa sústredil iba na klienta v terapii.

Práca by mala pokryť nasledujúce dimenzie:

- Úvod – frekventant predstaví seba a jeho cestu  rozvoja v Gestalt terapeuta

- Nasleduje krátke max. na 2-3 strany,  zhrnutie pochopenia teórie a praxe Gestalt terapie.

- Popis psychoterapie s klientom

Predstavenie klienta by malo byť stručnejším, pomôcť čitateľovi zoznámiť sa s klientom a jeho úvodným procesom t.j. obsahovať akékoľvek dôležité informácie o klientovi:

1. Krátky popis klienta. Pohlavie, vek, povolanie, vzťah, rodina, spôsob nadväzovania prvého kontaktu /doporučený alebo prichádza sám/ , predchádzajúce terapie, zdravotná história.

2. Prezentovaný problém /situácia/, dôvod pre terapiu, očakávania od terapie.

3. Úvodné   kontrakty alebo uzavreté dohody.

4. Prvý dojem, celkový dojem, fyzický vzhľad, kvalita hlasu, motorika, environmentálna podpora a sebapodpora, kvalita kontaktu.

5. Terapeutova úvodná reakcia na klienta: sympatie,  nesympatie, zvedavosť, predstavy, počiatočná diagnóza. z pohľadu Gestalt terapie resp. klinické úvahy terapeuta
- Prehľad terapeutickej cesty – mal by zahrňovať  začínajúcu, strednú a záverečnú fázu terapie.

1. Diagnostický obraz - charakteristické narušenia kontaktu cez cyklus uvedomovania resp. vzťahujúci sa k tradičným psychiatrickým alebo  psychodynamickým kategóriam, pokiaľ je to vhodné,

2. osobné témy klienta, voľba štýlu práce / plánovaná dĺžka terapie, frekvencia sedení a pod./ terapeutické zameranie a ciele.

3. Klientova história a jej vzťah k prezentovaným a prepracovávaným otázkam

4. Odlíšiteľné fázy priebehu terapie, výrazné posuny v pozorovanom  prežívaní a správaní  klienta v priebehu terapie, prepracovávanie otázok z obdobia raného vývoja a pod.

5. Miera uvedomovania  a úrovne uvedomovania v rôznych bodoch terapeutického procesu

6. Popis vybraných kľúčových epizód – uvedené vo forme priameho dialógu medzi T a K

7. Podrobnejší popis kľúčových bodov alebo krokov v terapeutickej práci, napríklad:

· Vzťahovanie Gestalt teórie  k pozorovaniu klienta a práce s ním

· Témy a experimenty, vrátane predbežných krokov

· Vyvažovanie podpory a stimulácie zo strany terapeuta, úroveň a druh  klientovej sebapodpory 

· Interakcia s terapeutom, druh a kvalita kontaktu, prenosové otázky

· Terapeutové pozorovania, pocity a voľby intervencii

· Odpory a práca s nimi

· Osobná skúsenosť terapeuta – otázky týkajúce sa terapeutových vlastných neukončených záležitosti a  protiprenosov, paralelných procesov, sebapodpory, vedomie chýb / čo by som robil/a inač?/ spokojnosť, čo sa mi podarilo, čo neľutujem, čo som sa naučil a pod.

8. Vývin života klienta v priebehu terapie, manifestné zmeny v práci, v rodine, vo vzťahoch, posuny v osobnom vzhľade,  mobilite, sebaprezentácii atď.

9. Popis procesu ukončovania psychoterapie.

10. Stav na konci terapie alebo v čase písania kazuistickej  štúdie, pravdepodobný budúci vývin, akékoľvek katamnestické  informácie, pokiaľ už terapia skončila.

Podmienky k absolvovaniu výcviku Gestalt psychoterapie skúškou
K ukončenie dlhodobého výcviku v Gestalt   

psychoterapii sa vyžaduje absolvovanie 

predpísaného počtu výcvikových hodín.

1. Teoretické vzdelávanie                      155 hodín  z toho 50 zabezpečuje SIVP

2. Metodológia a zážitková skúsenosť  350 hodín

3. Supervízia                                          200 hodín  z toho 80 individuálne 

4. Cvičná individuálna terapia               150 hodín  z toho 50 skupinovou formou             

5. PT prax na vlastnom pracovisku        600 hodín

6. PT prax na akreditovanom 

psychoterapeutickom pracovisku          200 hodín

                                            Spolu         1655 hodín

Frekventant dostane osvedčenie od Dialógu o absolvovaní výcvikových hodín pod položkami 1. až 3. Ostatné  osvedčí potvrdením resp. zápisom v indexe. Podmienkou pripustenia ku skúške je absolvovanie  predpísaného počtu  výcvikových hodín.

Skúška z Gestalt psychoterapie

Od frekventantov, ktorý vo svojom výcviku pokročili až ku skúške sa očakáva široká znalosť a chápanie teórie a praxe Gestalt psychoterapie. Cieľom  skúšky je overiť u uchádzača uchopenie teórie, profesionálnu zručnosť a kompetenciu, sebapodporu a schopnosť pracovať účinne a eticky.

Skúška pozostáva z troch stupňov: 1. Kazuistická štúdia, 2. Ústna skúška, ktorá zahrňuje krátku / 20-25 minútovú/ živú demonštráciu terapeutickej práce a následnú teoretickú diskusiu. 3. Ústna skúška z teórie psychoterapie podľa požiadaviek SIVP.

Ústna  skúška

Ústna skúška prebieha pred skúšobnou komisiou, ktorá je trojčlenná a skladá sa z  2 členov určených SIVP a 1lektora výcviku Gestalt terapie.

Úlohou externých skúšajúcich, ktorí nemusia byť Gestalt terapeutmi, je zvážiť profesionálnu psychoterapeutickú kompetenciu, osobnostnú zrelosť uchádzača a  jeho schopnosť profesionálne diskutovať o klientovi. 

Skúška začína  pohovorom s uchádzačom /cca 20 min/  o jeho celkovom  profesionálnom zameraní a skúsenostiach, o  jeho psychoterapeutických skúsenostiach. 

Po ňom nasleduje demonštrácia terapeutickej práce / 20 -25 min/. Po demonštrácii uchádzač sám podá výklad /supervíziu/ terapeutického procesu a odpovie na otázky skúšobnej komisie, týkajúce sa demonštrovanej práce. 

Po tomto procese uchádzač bude preskúšaný z teórie psychoterapie, z tém ktoré boli odprednášané lektormi SPS resp. SIVP.

Potom skúšobná komisia – za neprítomnosti uchádzača - sa poradí a svoje rozhodnutie oznámi uchádzačovi. O celom priebehu a výsledkoch záverečnej skúšky skúšobná komisia vypracuje zápis  a odovzdá to s  uchádzačovými materiálmi na zachovanie do Dialógu a SIVP.

Úspešné vykonanie záverečnej skúšky je osvedčené diplomom od Dialógu,  SPS uskutoční zápis do Zoznamu psychoterapeutov SR. Pre absolventov Certifikovanej pracovnej činnosti – psychoterapia SIVP vystaví certifikát.

Uchádzač bude posudzovaný z hľadiska nasledujúcich kategórii:
· Gestalt teória / znalosť centrálnych aspektov  teórie Gestalt psychoterapie/

· Formulovanie procesu/ schopnosť sformulovať klientov proces v termínoch Gestalt teórie, vrátane spojitosti s prezentovanými otázkami a smerovaním terapeutického procesu

· Kvalita kontaktu medzi terapeutom a klientom /uvedomovanie vlastného procesu/

· Efektívnosť intervencií: jasnosť, presnosť, časovanie a účinnosť 

· Profesionalita /uvedomovanie si etických aspektov a limitov vlastnej kompetencie/

· Intuícia a kreativita /rozsah, pružnosť a kreativita prístupu terapeuta/

· Celkové hodnotenie 

V priebehu skúšky by uchádzač mal dbať  a postarať sa o to, aby rozumel otázkam /t. j. požiadať o objasnenie v prípade pochybností/, aby odpovedal čo najjasnejšie a odpovedal súčasne len na jednu otázku a využil čas na premyslenie si odpovede.

Uchádzač  mesiac pred začiatkom  ústnej skúšky predloží skúšobnej komisii nasledovné potvrdenia resp. zapísané do indexu

· potvrdenie o absolvovaní výcvikových hodín Gestalt psychoterapie

· vyjadrenie výcvikového konzultanta o uchádzačovej pripravenosti ku skúške

· stručný profesionálny životopis

· potvrdenie o absolvovaných GT workshopoch /mimo výcviku/ s uvedením počtu hodín

· písomné potvrdenie o absolvovaní 80 hodín supervízie /forma, s kým/ s uvedením počtu hodín

· písomné potvrdenie o absolvovaných prednáškach /50 hod./organizované SPS resp. SIVP

· písomné potvrdenie o absolvovaní individuálnej cvičnej psychoterapie s uvedením počtu hodín a teoretickej orientácie terapeuta

· písomné potvrdenie o absolvovaní 600 hodín klinickej praxe

· dokumentáciu požadovaných vyšetrení na akreditovanom psychiatrickom psychoterapeutickom pracovisku.

· potvrdenie o absolvovaní praxe v akreditovanom psychiatrickom zariadení 

· dokumenty požadovaných vyšetrení v rámci praktika psychoterapeutickej praxe

Poplatok za oponentský posudok: 95 EUR

Poplatok za  skúšku: zatiaľ neurčený
Odboný tím inštitútu
Lektorský tím: 

· PaedDr. et Mgr. Klaudia Šanková

· Mgr. Gabriela Linhardtová

· PhDr. Mária Kvasničková

· PhDr. Ľubomíra Gallová 

· PhDr. Romana Krasulová  

· MUDr. Margaréta Velická   

· MUDr. Vladimír Velický 

· PhDr. Igor Obuch                         

Členovia lektorského tímu sú kvalifikovaní Gestalt psychoterapeuti, ktorí zložili diplomovú skúšku v GPTI of UK (Gestalt psychotherapy & training institute of UK)  a sú zapísaní do zoznamu psychoterapeutov SPS, získali európsky certifikát  psychoterapie a sú certifikovanými supervízormi.  
Cviční terapeuti za gestalt terapiu:
 

MUDr. Vladimír Velický

(Banská Bystrica) 

MUDr. Margaréta Velická
(Banská Bystrica) 

Mgr. Gabriela Linhardtová    
(Košice) 

PhDr. Mária Kvasničková        
(Trenčín) 

PhDr. Igor Obuch                  
(Bratislava) 

PaedDr. Mgr. Klaudia Šanková  (Trenčín) 

PhDr.Ľubomíra Gallová            
(Košice) 

PhDr. Romana Krasulová         
(Pezinok) 

MUDr. Ballx Ján                     
(Bratislava) 

Mgr. Bílik Rastislav                
(Piešťany) 

Mgr. Brániková Karin               
(Bratislava) 

PhDr. Bartóková Ľudmila    
(Rožňava) 

Mgr. Cagáň Roland               
(Bratislava) 

MUDr. Fecková Adriena         
(Bratislava) 

MUDr. Jágerová Svetlana       
(Košice)

PhDr.Hajduk Miroslav             
(Praha) 

PhDr. Klubert Peter, PhD.      
(Nitra) 

PhDr. Mišaničová Etela         
(Bratislava) 

PhDr. Potengová Lýdia           
(Levoča) 

PhDr. Wolt Richard, PhD.      
(Banská Bystrica) 

PhDr. Porubská Jana              
(Nitra)

Mgr. Kuricová Veronika

(Trenčín)

 

Nasledujúci doporučení cviční terapeuti sú zapísaní do zoznamu psychoterapeutov za dynamickú psychoterapiu, zároveň sú absolventmi výcviku Gestalt psychoterapie: 

 

MUDr. Černák Pavol
(Pezinok)

PhDr.Boteková Daniela
(Piešťany)

MUDr. Smelý Igor
(Prešov)

PhDr. Šlepecký Miloš
(Liptovský Mikuláš)

Supervízori za gestalt terapiu:
 

PaedDr. Mgr. Klaudia Šanková
(Trenčín) 

PhDr. Ľubomíra Gallová          
(Košice) 

Mgr. Gabriela Linhardtová         (Košice)
MUDr. Margaréta Velická          (Banská Bystrica)

MUDr. Vladimír Velický             (Banská Bystrica)
PhDr. Mária Kvasničková           (Trenčín)

PhDr. Romana Krasulová        
(Pezinok) 

PhDr. Igor Obuch                       (Bratislava)

MUDr. Ballx Ján                    
(Bratislava) 

PhDr.Hajduk Miroslav        
(Praha) 

PhDr. Jana Porubská             
(Nitra) 

Mgr. Cagáň Roland                 
(Bratislava)
